b'\n_START_ARTICLE_\nIztok \xc4\x8cop\n_START_SECTION_\nV paru z Denisom \xc5\xbdvegljem\n_START_PARAGRAPH_\nV paru z Denisom \xc5\xbdvegljem leta 1991, komaj dva meseca po slovenski osamosvojitveni vojni, na svetovnem prvenstvu na Dunaju osvojil srebrno kolajno. Naslednje leto sta z Denisom na olimpijskih igrah v Barceloni s tretjim mestom priveslala prvo olimpijsko medaljo za samostojno Slovenijo. Dvojec je kmalu razpadel in Iztok je presedlal v enojca in leta 1995 v Tampereju (Finska) osvojil naslov svetovnega prvaka. Naslednje leto je na olimpijskih igrah v Atlanti osvojil nehvale\xc5\xbeno \xc4\x8detrto mesto.\n_START_SECTION_\nEnojec in v paru z Luko \xc5\xa0pikom\n_START_PARAGRAPH_\nPo \xc5\xa1e nekaj ne preve\xc4\x8d uspe\xc5\xa1nih sezonah v enojcu je leta 1999 skupaj z Luko \xc5\xa0pikom v kanadskem St. Catharinesu osvojil naslov svetovnega prvaka v dvojnem dvojcu, naslednje leto na olimpijskih igrah v Sydneyu pa sta v isti disciplini priveslala prvo olimpijsko zlato kolajno za Slovenijo._NEWLINE_Naslednje tri sezone se je vrnil v enojec in redno osvajal kolajne na svetovnih prvenstvih, v olimpijskem letu 2004 pa sta s \xc5\xa0pikom spet sedla v dvojni dvojec in si na olimpijskih igrah v Atenah priveslala srebrno kolajno. Naslednje leto na svetovnem prvenstvu v japonskem Gifuju se jima je posre\xc4\x8dil \xc5\xa1e en podvig. Znova sta postala svetovna prvaka v dvojnem dvojcu, poleg tega sta v dvojnem \xc4\x8detvercu (skupaj \xc5\xa1e z Matejem Prelogom in Davorjem Mizeritom) osvojila \xc5\xa1e srebrno kolajno._NEWLINE_Na OI v Pekingu 2008 sta z Luko \xc5\xa0pikom osvojila zadnje (6.) mesto v finalu dvojnih dvojcev. S \xc5\xa0pikom sta leta 2012 v dvojnem dvojcu nastopila tudi na Poletnih olimpijskih igrah v Londonu, kjer sta osvojila bronasto medaljo.\n_START_SECTION_\nNa\xc4\x8drt za nastop na zimskih OI\n_START_PARAGRAPH_\nNa\xc4\x8drt, da bi na zimskih olimpijskih igrah 2006 v Torinu nastopil v smu\xc4\x8darskem teku, se je izkazal za preve\xc4\x8d optimisti\xc4\x8dnega. Istega leta je na svetovnem prvenstvu v angle\xc5\xa1kem Etonu z Luko \xc5\xa0pikom osvojil srebrno medaljo v dvojnem dvojcu in obenem napovedal mo\xc5\xbenost konca \xc5\xa1portne kariere.\n_START_SECTION_\nPo koncu kariere\n_START_PARAGRAPH_\nMaja 2014 je bil v produkciji RTV Slovenija predstavljen dokumentarni film Odsev zmage scenaristke Nu\xc5\xa1e Ekar in re\xc5\xbeiserja Bo\xc5\xbea Grlja o \xc4\x8copovi \xc5\xa1portni karieri.'